CELEX: 32017D0759
Language: da
Date: 2017-04-28 00:00:00
Title: Kommissionens gennemførelsesafgørelse (EU) 2017/759 af 28. april 2017 om de fælles protokoller og dataformater, som luftfartsselskaberne skal benytte ved videregivelse af passagerlisteoplysninger (PNR-oplysninger) til passageroplysningsenhederne (PIU)

29.4.2017   
            
            
               DA
            
            
               Den Europæiske Unions Tidende
            
            
               L 113/48
            
         KOMMISSIONENS GENNEMFØRELSESAFGØRELSE (EU) 2017/759
   af 28. april 2017
   om de fælles protokoller og dataformater, som luftfartsselskaberne skal benytte ved videregivelse af passagerlisteoplysninger (PNR-oplysninger) til passageroplysningsenhederne (PIU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv (EU) 2016/681 af 27. april 2016 om anvendelse af passagerlisteoplysninger (PNR-oplysninger) til at forebygge, opdage, efterforske og retsforfølge terrorhandlinger og grov kriminalitet (1), særlig artikel 16, stk. 3, og
   ud fra følgende betragtninger:
   
               (1)
            
            
               Kommissionen skal i henhold til direktiv (EU) 2016/681 opstille en liste over fælles protokoller og understøttede dataformater, som luftfartsselskaberne skal benytte ved videregivelse af passagerlisteoplysninger (PNR-oplysninger) til medlemsstaterne. Luftfartsselskaberne skal fra listen vælge den fælles protokol og det fælles dataformat, som de har til hensigt at benytte, og informere medlemsstaterne herom.
            
         
               (2)
            
            
               Listen over valgmuligheder bør opstilles under hensyntagen til den aktuelle situation i luftfartssektoren for at muliggøre en hurtig gennemførelse af direktiv (EU) 2016/681 og begrænse de negative økonomiske virkninger for luftfartsselskaberne. Med valgmulighederne bør det samtidig sikres, at PNR-oplysningerne overføres på sikker og pålidelig vis.
            
         
               (3)
            
            
               Små luftfartsselskaber, der ikke foretager flyvninger ifølge en specifik, offentliggjort fartplan, og som ikke råder over den tekniske infrastruktur, der er nødvendig for at kunne benytte de dataformater og transmissionsprotokoller, der er nævnt i bilaget, bør undtages fra forpligtelsen til at benytte disse dataformater og protokoller. Medlemsstaterne bør aftale bilateralt med disse luftfartsselskaber, hvilke elektroniske midler de skal benytte for at opnå et tilstrækkeligt højt sikkerhedsniveau for disse luftfartsselskabers transmission af PNR-oplysninger.
            
         
               (4)
            
            
               Ifølge betragtning 17 i direktiv (EU) 2016/681 bør de retningslinjer, som Organisationen for International Civil Luftfart (ICAO) har udarbejdet, danne grundlaget for vedtagelsen af de understøttede dataformater for luftfartsselskabernes videregivelse af PNR-oplysninger til medlemsstaterne.
            
         
               (5)
            
            
               PNRGOV-dataformatet, der anerkendes som en international standard for transmission af PNR-data, er udviklet af offentlige myndigheder, luftfartsselskaber og tjenesteleverandører i fællesskab inden for rammerne af Den Internationale Luftfartssammenslutning (IATA), ICAO og Verdenstoldorganisationen (WCO). PNRGOV-dataformatet bør være i overensstemmelse med standarderne for udveksling af passager- og lufthavnsdata (Passenger and Airport Data Interchange Standards — PADIS) som fastsat i EDIFACT- og XML-implementeringsvejledningerne for PNRGOV-meddelelser og som godkendt og offentliggjort af kontaktudvalget for WCO/IATA/ICAO vedrørende API- og PNR-oplysninger.
            
         
               (6)
            
            
               UN/EDIFACT PAXLST er det dataformat, der benyttes til transmission af forhåndsoplysninger om passagerer (API-oplysninger). Dette format bør benyttes til transmission i henhold til artikel 8, stk. 2, i direktiv (EU) 2016/681 af API-oplysninger, som luftfartsselskaberne indsamler som led i deres normale forretningsgang, men som de ikke opbevarer ved hjælp af de samme tekniske midler som andre PNR-data.
            
         
               (7)
            
            
               IBM MQ og IATA Type B er de to transmissionsprotokoller, som de fleste luftfartsselskaber i øjeblikket benytter til videregivelse af passageroplysninger til de nationale myndigheder.
            
         
               (8)
            
            
               IBM MQ, der er en patentbeskyttet protokol udviklet af IBM Corporation, sikrer pålidelig og sikker overførsel af intakte meddelelser, idet den begrænser risikoen for tab af oplysninger ved hjælp af meddelelseskøer, der letter udvekslingen af oplysninger mellem applikationer, systemer, tjenester og filer.
            
         
               (9)
            
            
               »Type B messaging« er det navn, som IATA har givet det meddelelsessystem, som anvendes inden for og mellem virksomheder i lufttransportsektoren og rejsebranchen. Dette meddelelsessystem anses af lufttransportsektoren for at være yderst pålideligt og sikkert, og det anvendes derfor til støtte for forretningskritiske applikationer.
            
         
               (10)
            
            
               Ikke alle luftfartsselskaber har forudsætningerne for inden for de kommende højst 4-5 år at tage andre transmissionsprotokoller i anvendelse end dem, de i øjeblikket anvender.
            
         
               (11)
            
            
               I henhold til artikel 16, stk. 2, i direktiv (EU) 2016/681 bør luftfartsselskaberne kunne benytte mindst ét af de dataformater og én af de transmissionsprotokoller, der er fastlagt ved denne gennemførelsesafgørelse, senest et år efter afgørelsens vedtagelse.
            
         
               (12)
            
            
               Gennemførelsesafgørelsen bør følgelig anerkende luftfartssektorens aktuelle situation og give luftfartsselskaberne mulighed for, også med henblik på anvendelsen af direktiv (EU) 2016/681, fortsat at anvende de dataformater og transmissionsprotokoller, som på nuværende tidspunkt udgør en standard inden for sektoren.
            
         
               (13)
            
            
               Der bør på den anden side i videst muligt omfang tilskyndes til anvendelsen af åbne standarder for dataformater og transmissionsprotokoller, herunder også europæiske standarder.
            
         
               (14)
            
            
               Kommissionen slår i øjeblikket til lyd for anvendelsen af »AS4«-protokollen, navnlig inden for rammerne af Connecting Europe-faciliteten (CEF). Nævnte protokol bør derfor opføres som et alternativ til IBM MQ-protokollen og IATA's Type B-protokol.
            
         
               (15)
            
            
               Luftfartssektoren og medlemsstaterne bør tilskyndes til at træffe de nødvendige foranstaltninger sammen med de internationale partnere, ICAO og WCO, med det formål at få hensigtsmæssige åben standard-protokoller anerkendt som internationalt godkendte referenceprotokoller til luftfartsselskabernes transmission af PNR-oplysninger til medlemsstaternes passageroplysningsenheder (PIU).
            
         
               (16)
            
            
               Denne gennemførelsesafgørelse bør således revideres senest fire år efter dens vedtagelse for at overveje muligheden for at erstatte patentbeskyttede produkter med åben standard-transmissionsprotokoller. Det bør også overvejes at tilføje eventuelle ændringer af de nuværende EDIFACT- og XML-versioner af PNRGOV og EDIFACT PAXLST og den potentielle udvikling af XML-standarder for API-meddelelser.
            
         
               (17)
            
            
               Medlemsstaterne kan ligeledes overveje muligheden for at sende luftfartsselskaberne en kvittering for modtagelsen af PNR-oplysninger (ved hjælp af ACKRES-meddelelser). En sådan beslutning bør baseres på bilaterale aftaler mellem det enkelte luftfartsselskab og medlemsstaten, således som anbefalet af IATA.
            
         
               (18)
            
            
               Foranstaltningerne i denne afgørelse er i overensstemmelse med udtalelse fra det udvalg, der er omhandlet i artikel 17, stk. 1, i direktiv (EU) 2016/681 —
            
         VEDTAGET DENNE AFGØRELSE:
   Artikel 1
   Fælles protokoller og understøttede dataformater
   1.   Ved videregivelsen af PNR-oplysninger til medlemsstaternes passageroplysningsenheder (PIU) i henhold til direktiv (EU) 2016/681 anvender luftfartsselskaberne et af de dataformater og en af de transmissionsprotokoller, der er opført i punkt 1 og 2 i bilaget til denne afgørelse.
   2.   Hvis luftfartsselskaberne videregiver forhåndsoplysninger om passagerer (API-oplysninger) som omhandlet i artikel 8, stk. 2, i direktiv (EU) 2016/681 særskilt fra de PNR-oplysninger, der videregives for samme flyvning, anvender de det dataformat, der er omhandlet i punkt 3 i bilaget til denne afgørelse.
   3.   Uanset stk. 1 og 2 skal luftfartsselskaber, der ikke foretager flyvninger til og fra tredjelande, eller som ikke foretager flyvninger ifølge en specifik, offentliggjort fartplan inden for EU, og som ikke råder over den nødvendige infrastruktur til støtte for de dataformater og transmissionsprotokoller, der er opført i bilaget, videregive PNR-oplysninger ved hjælp af elektroniske midler, der giver tilstrækkelig sikkerhed med hensyn til de tekniske sikkerhedsforanstaltninger, og som luftfartsselskabet og den relevante medlemsstat aftaler indbyrdes.
   Artikel 2
   Revision
   1.   Kommissionen reviderer denne gennemførelsesafgørelse senest den 28. april 2021. I forbindelse med revisionen overvejes navnlig muligheden for at fastsætte bestemmelser om, at der enten udelukkende eller i tillæg til de gældende protokoller anvendes åben standard-transmissionsprotokoller, idet det sikres, at disse er i overensstemmelse med de internationale standarder og den bedste praksis.
   2.   Kommissionen kan på grundlag af revisionen vedtage en ændring til denne afgørelse.
   Artikel 3
   Ikrafttræden
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. april 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 119 af 4.5.2016, s. 132.
   
      BILAG
      1.   Dataformater for videregivelse af passagerlisteoplysninger (PNR)
      
      
                  —
               
               
                  EDIFACT PNRGOV, som beskrevet i EDIFACT-implementeringsvejledningen; PNR-oplysninger, der videregives (»push«-metoden) til stater og andre myndigheder; PNRGOV-meddelelsesformat 11.1 eller senere udgaver
               
            
                  —
               
               
                  XML PNRGOV, som beskrevet XML-implementeringsvejledningen; PNR-oplysninger, der videregives (»push«-metoden) til stater og andre myndigheder; PNRGOV-meddelelsesformat 13.1 eller senere udgaver.
               
            2.   Transmissionsprotokoller for videregivelse af passagerlisteoplysninger (PNR)
      
      
                  —
               
               
                  IBM MQ
               
            
                  —
               
               
                  IATA Type B
               
            
                  —
               
               
                  AS4 Profile of ebMS 3.0 Version 1.0, OASIS Standard, offentliggjort den 23. januar 2013. Implementering af AS4 i henhold til e-SENS AS4 Profile udviklet af e-SENS Large Scale Pilot, den aktuelle identifikator og version: »PR — AS4 — 1.10«. Fra 2017 vil Connecting Europe-faciliteten sørge for ajourføring og forbedring af disse implementeringsvejledninger.
               
            3.   Dataformaterne for videregivelse af forhåndsoplysninger om passagerer (API-oplysninger), når disse videregives særskilt fra PNR-meddelelsen
      
      
                  —
               
               
                  EDIFACT PAXLST, som beskrevet i WCO/IATA/ICAO-implementeringsvejledningen for Passenger List message (PAXLST), version 2003 eller senere version.